Di tazwara, yebda udabu s usegdel n umeslay s tmaziɣt, syin akkin iɛedda ɣer tsertit-a n usteɛreb n yizzayriyen. Yella-d waya di kullec : aɣerbaz, ismawen n yimukan, asekcem n tikta timaynut…atg. Ha-tt-an tukkist-nniḍen ara d-iwekden aya, tikkelt-a seg uɣmis n «Tiɣremt» : «Zemreɣ ad cebheɣ tikti-a « Lezzayer d tamanaɣt n yidles Aɛrab » ɣer tiktiwin-ni n usemmi n yidigan, akken ad ɛerben agdud, macca tikkelt-a wwten-t ɣer wayen yellan d ul, wwten-t ɣer yidles i yellan d agdazal n tumast.»82 Gar tikta, i yessexdem udabu azzayri, akken ad yemḥu rriḥa n tmaziɣt di tmurt n Lezzayer, ad naf asemmi n yidgan (imukan) s yismawen n taɛrabt. Amedya : Bni, Ǧbel… Iswi-ines d asteɛreb n yizzayrien di kullec.